**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՆՆՉԱԿԱՆ ԿՈՄԻՏԵԻ ՄԱՍԻՆ»**

**ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ»**

**Հոդված 1.**«Հայաստանի Հանրապետության քննչական կոմիտեի մասին» 2014 թվականի մայիսի 19-ի ՀՕ-25-Ն օրենքի (այuուհետ` Oրենք) 3-րդ հոդվածը ճանաչել ուժը կորցրած:

**Հոդված 2.** Օրենքի 31-րդ հոդվածի 6-րդ մասում «նյութերի նախապատրաստման կամ քրեական գործի քննության» բառերը փոխարինել «քրեական վարույթի» բառերով:

**Հոդված 3.**Օրենքի 51-րդ հոդվածը լրացնել հետևյալ բովանդակությամբ 5-րդ մասով.

5. 2021 թվականի հունիսի 30-ին ընդունված Հայաստանի Հանրապետության քրեական դատավարության օրենսգիրքն ուժի մեջ մտնելուց 5 ամիս առաջ քննչական կոմիտեի նախագահը Կառավարությունում քննարկմանը ներկայացնելու նպատակով Հայաստանի Հանրապետության վարչապետին է ներկայացնում քննչական կոմիտեի կառուցվածքը, անվանացանկը և հաստիքացուցակը, ինչպես նաև քննչական կոմիտեի դեպարտամենտի կառուցվածքը, անվանացանկն ու հաստիքացուցակը՝ հստակ նշելով այն հաստիքների քանակը, որոնց ավելացումը պայմանավորվել է քրեական դատավարության օրենսգրքի ընդունմամբ: Հայաստանի Հանրապետության քրեական դատավարության օրենսգրքի 56-րդ հոդվածում թվարկված մարմինների հետաքննիչները, քննչական կոմիտեում ինքնավար պաշտոնում նշանակվելու համար 2021 թվականի հունիսի 30-ին ընդունված Հայաստանի Հանրապետության քրեական դատավարության օրենսգիրքն ուժի մեջ մտնելուց առնվազն 4 ամիս առաջ դիմում են քննչական կոմիտեի որակավորման հանձնաժողով՝ քննչական կոմիտեում ինքնավար պաշտոն զբաղեցնող անձանց թեկնածությունների ցուցակում ընդգրկվելու նպատակով: Սույն օրենքի 17–րդ հոդվածով սահմանված պահանջներին բավարարող հետաքննիչներին որակավորման հանձնաժողովն արտամրցութային կարգով ներառում է քննչական կոմիտեում ինքնավար պաշտոն զբաղեցնող անձանց թեկնածությունների ցուցակում: Քննչական կոմիտեում ինքնավար պաշտոն զբաղեցնող անձանց թեկնածությունների ցուցակում ընդգրկված հետաքննիչը արդարադատության ակադեմիայում անցնում է մեկամսա վերապատրաստում: Քրեական դատավարության օրենսգիրքն ուժի մեջ մտնելուց ոչ շուտ քան 7 և ոչ ուշ քան 5 օր առաջ քննչական կոմիտեի նախագահը քրեական դատավարության օրենսգրքի ընդունմամբ պայմանավորված ավելացված հաստիքների քանակին համապատասխան սույն հոդվածով սահմանված կարգով քննչական կոմիտեում ինքնավար պաշտոն զբաղեցնող անձանց թեկնածությունների ցուցակում ընդգրկված և արդարադատության ակադեմիայում վերապատրաստում անցած հետաքննիչների թվից նշանակում է սույն օրենքի 20-րդ հոդվածի 7-րդ մասով սահմանված՝ քննչական կոմիտեի ծառայողներ՝ նշանակման նախապատվությունը տալով հետաքննիչի պաշտոնում առավելագույն աշխատանքային ստաժ ունեցող թեկնածուներին: Արդարադատության ակադեմիայում վերապատրաստում անցնելիս հետաքննիչն ազատվում է իր հիմնական պարտականություններից. այդ ընթացքում նրա հիմնական և լրացուցիչ աշխատավարձը պահպանվում է: Քրեական դատավարության օրենսգրքի ընդունմամբ պայմանավորված ավելացված հաստիքների՝ սույն հոդվածով սահմանված կարգով համալրումը ավարտելուց հետո, առաջխաղացման ցուցակում ընդգրված թեկնածուների նշանակումը կատարվում է սույն օրենքով սահմանված ընդհանուր կարգով::

**Հոդված 4.** Սույն օրենքն ուժի մեջ է մտնում Հայաստանի Հանրապետության քրեական դատավարության օրենսգիրքն ուժի մեջ մտնելու օրը, բացառությամբ սույն օրենքի 3-րդ հոդվածի, որն ուժի մեջ է մտնում 2022 թվականի փետրվարի 1-ին: